Document ID: 32012R1221

32012R1221
L 349/9
SLUŽBENI LIST EUROPSKE UNIJE
12.12.2012.
PROVEDBENA UREDBA KOMISIJE (EU) br. 1221/2012
od 12. prosinca 2012.
o izmjeni Uredbe (EZ) br. 684/2009 u pogledu podataka koje je potrebno podnijeti u okviru računalne obrade postupaka za kretanje trošarinske robe u sustavu odgode plaćanja trošarine
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2008/118/EZ od 16. prosinca 2008. o općim aranžmanima za trošarine i o stavljanju izvan snage Direktive Vijeća 92/12/EEZ (1), a posebno njezin članak 29. stavak 1.,
budući da:
(1)
Kada se u skladu s Prilogom I. Uredbi Komisije (EZ) br. 684/2009 (2) u polje u nacrtu elektroničkog trošarinskog dokumenta može unijeti samo PDV broj, maksimalna duljina polja trebala bi odgovarati maksimalnoj duljini polja PDV brojeva koje izdaju države članice.
(2)
Fiksne transportne instalacije nemaju uvijek jedinstvenu identifikacijsku oznaku te bi se stoga obveza identifikacije korištenog prijevoznog sredstva jedinstvenom identifikacijskom oznakom, predviđena Prilogom I., trebala primjenjivati samo u slučajevima kada takvo sredstvo identifikacije postoji.
(3)
Trebalo bi izmijeniti strukturu tablice 1., tablice 2. i tablice 5. iz Priloga I. Uredbi (EZ) br. 684/2009 kako bi se uzela u obzir činjenica da za neke skupine podataka koje sadrže može biti potrebno više od jednog unosa.
(4)
Šifre trećih zemalja koje se koriste za podatkovni element „treća zemlja podrijetla” u podskupini podataka VINO u tablici 1. iz Priloga I. ne bi trebale uključivati šifre navedene u popisu šifri država članica iz Priloga II. kao ni šifru „GR” koja predstavlja oznaku za Grčku prema normi ISO 3166. Stoga bi Prilog I. trebalo izmijeniti u skladu s tim.
(5)
Popis šifri načina prijevoza iz Priloga II. Uredbi (EZ) br. 684/2009 uključuje šifru za druge načine prijevoza osim onih navedenih u ostatku popisa. Pri korištenju šifre za druge načine prijevoza potrebno je dodati tekstualni opis predmetnog načina prijevoza. Prilog I. trebalo bi izmijeniti u skladu s tim.
(6)
Radi identificiranja promjena odredišta ili razdvajanja nastalih tijekom kretanja trošarinske robe u sustavu odgode plaćanja trošarine u skladu s člancima 5. i 6. Uredbe (EZ) br. 684/2009 elektroničkom trošarinskom dokumentu trebalo bi dodati slijedni broj za svaki od tih postupaka. Tablicu 4. Priloga I. trebalo bi u skladu s tim izmijeniti.
(7)
Iz poruke o razdvajanju pošiljke navedene u tablici 5. iz Priloga I. Uredbi (EZ) br. 684/2009 trebalo bi biti vidljivo u kojoj državi članici dolazi do razdvajanja. Stoga bi tu tablicu trebalo preoblikovati uključivanjem dodatne podatkovne skupine koja sadrži te informacije.
(8)
Popis šifri razloga nezadovoljstva iz tablice 6. iz Priloga I. Uredbi (EZ) br. 684/2009 uključuje i šifru broj 6 „jedna ili više stavki s netočnim vrijednostima”, koja, međutim, ne navodi poseban razlog za netočne vrijednosti te tako ne pruža nikakve informacije koje već nisu navedene. Tu bi šifru stoga trebalo izbrisati.
(9)
Člankom 19. stavkom 3. Direktive 2008/118/EZ državama članicama se omogućava da izdaju privremeno odobrenje osobi koja će vršiti ulogu registriranog primatelja. U odobrenju se može navesti najveća odobrena količina za svaku kategoriju trošarinske robe koja se može primati. Trebalo bi omogućiti da se prekoračenje najveće dopuštene količine u određenoj pošiljci navede. Popis šifri razloga nezadovoljstva iz tablice 6. iz Priloga I. Uredbi (EZ) br. 684/2009 trebalo bi izmijeniti kako bi se dodala nova šifra za tu namjenu.
(10)
Za potrebe navođenja šifre carinarnice u elektroničkom trošarinskom dokumentu trebalo bi koristiti dvoslovne šifre država propisane normom ISO 3166. Prilog II. bi trebalo stoga na odgovarajući način izmijeniti.
(11)
Trebalo bi omogućiti da se u nacrt elektroničkog trošarinskog dokumenta uključi i evidencija korištenja fiksne transportne instalacije kao prijevoznog sredstva za trošarinsku robu. Popis šifri prijevoznih sredstava iz Priloga II. Uredbi (EZ) br. 684/2009 trebalo bi izmijeniti kako bi se dodala nova stavka.
(12)
Prema Provedbenoj odluci Komisije 2012/209/EU od 20. travnja 2012. o primjeni odredaba o nadzoru i kretanju Direktive Vijeća 2008/118/EZ na određene aditive, u skladu s člankom 20. stavkom 2. Direktive Vijeća 2003/96/EZ (3), na neke proizvode namijenjene korištenju kao aditivi motornim gorivima trebaju se primjenjivati odredbe o nadzoru i kretanju Direktive 2008/118/EZ. Popis šifri trošarinskih proizvoda iz Priloga II. Uredbi (EZ) br. 684/2009 bi stoga trebalo izmijeniti tako da uključuje novu šifru trošarinskih proizvoda za te proizvode.
(13)
Uredbu (EZ) br. 684/2009 bi trebalo stoga na odgovarajući način izmijeniti.
(14)
Izmjene popisa šifri za trošarinske proizvode iz Priloga II. Uredbi (EZ) br. 684/2009 trebale bi se primjenjivati od datuma s kojim se, u skladu s Provedbenom odlukom Komisije 2012/209/EU, na neke proizvode namijenjene korištenju kao aditivi motornim gorivima počinju primjenjivati odredbe o nadzoru i kretanju Direktive 2008/118/EZ. Osim toga, državama članicama i gospodarskim subjektima treba dati dovoljno vremena za prilagodbu novim zahtjevima prije početka primjene ove Uredbe.
(15)
Mjere predviđene u ovoj Uredbi u skladu su s mišljenjem Odbora za trošarine,
DONIJELA JE OVU UREDBU:
Članak 1.
Uredba (EZ) br. 684/2009 mijenja se kako slijedi:
(1)
Prilog I. mijenja se u skladu s Prilogom I. ovoj Uredbi.
(2)
Prilog II. mijenja se u skladu s Prilogom II. ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. siječnja 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. prosinca 2012.

Labels: 2
10
8
3
12